Fimmtungur fanga aftur í fangelsi innan tveggja ára Lillý Valgerður Pétursdóttir skrifar 12. desember 2019 20:15 Búið er að dæma fimmtung þeirra fanga sem losna úr fangelsi aftur til fangelsisvistar innan tveggja ára . Sérstakur stýrihópur hefur verið settur á laggirnar til að reyna að draga úr endurkomum fanga í fangelsin . Félagsmálaráðherra tilkynnti um stýrihópinn þegar hann tók í dag við tillögum starfshóps um úrbætur í málefnum fanga . Starfshópurinn leggur til að föngum verði fylgt betur eftir . Þeir fái þannig betri ráðgjöf og þjónustu eftir að þeir eru dæmdir til fangelsisvistar . Þá fái þeir einnig betri þjónustu og ráðgjöf inni í fangelsunum og svo eftir að þeir losna út úr þeim . Listamaðurinn Tolli fór fyrir starfshópnum en hann hefur síðustu sautján ár farið reglulega inn í fangelsin til að hjálpa föngum . „ Áttatíu níutíu prósent fanga , sem sagt skjólstæðinga stofnunarinnar , eru fíklar . Stór hluti þeirra áttatíu prósent þessar fíkla eru með áfallasögu . Tuttugu og fimm til þrjátíu prósent þeirra , er með , búa við áfallastreituröskun þannig að við erum þarna með mjög alvarlegt heilbrigðisvandamál og þess vegna er gríðarlega mikilvægt að við mætum þessum einstaklingum með velvild og kærleik , “ segir Tolli sem var formaður starfshópsins . Agnar Bragason var ráðgjafi starfshópsins . MYND / Baldur Starfshópurinn leggur til að sett verði á laggirnar sérstök Batahús sem fangar geti dvalið í þegar þeir losna úr fangelsi . Þar fái þeir tækifæri til að koma undir sig fótunum . „ Þar sem að menn geta komið og búið í tvö ár með stuðningi og hjálp við að komast aftur út í samfélagið og hérna styrkja félagslegbönd og hérna stunda tólf spora starf og fara í nám eða vinnu , eitthvað svoleiðis . Það var allavega í mínu tilviki var það sem að skipti sköpum að ég fékk aðstoð , “ segir Agnar Bragason fyrrverandi fangi sem starfaði með starfshópnum . „ Ég bind vonir við að á næstunni , eða á næsta árinu , þá munum við fara að sjá þessar breytingar fara að koma til framkvæmda . Sérstaklega í ljósi þess að allir hafa fallist á að fylgja þeim eftir , “ segir Ásmundur Daði Einarsson félagsmálaráðherra .